text: Hollænder forsøgte at smugle 26 kilo amfetamin over grænsen
  22 marts 2018 kl. 20.41
  En 52-årig hollænder er blevet varetægtsfængslet i 14 dage for overtrædelse af loven om euforiserende stoffer.
  Den hollandske mand blev ved 22-tiden onsdag aften stoppet ved grænseovergangen i Frøslev, skriver JydskeVestkysten.
  Ved en ransagning af bilen viste det sig, at manden havde 26 kilo amfetamin skjult i bilen. Den 52-årige hollænder blev torsdag fremstillet ved retten i Sønderborg, hvor han er blevet varetægtsfængslet i 14 dage. Manden nægter sig skyldig.
  